SK Úradný vestník Európskej únie C 247/12

Žiadosť o schválenie nepodstatnej zmeny v súlade článkom 6 ods. 2 piatym pododsekom delegovaného nariadenia (EÚ) č. 664/2014, ktorým sa dopĺňa nariadenie Európskeho parlamentu a Rady (EÚ) č. 1151/2012, pokiaľ ide o stanovenie symbolov Únie pre chránené označenia pôvodu, chránené zemepisné označenia a zaručené tradičné špeciality a pokiaľ ide o určité pravidlá týkajúce sa určovania pôvodu, určité procesné pravidlá a určité dodatočné prechodné pravidlá

(2017/C 247/08)

Európska komisia schválila túto nepodstatnú zmenu v súlade článkom 6 ods. 2 tretím pododsekom tohto nariadenia (1).

ŽIADOSŤ O SCHVÁLENIE NEPODSTATNEJ ZMENY

Žiadosť o schválenie nepodstatnej zmeny v súlade článkom 53 ods. 2 druhým pododsekom nariadenia Európskeho parlamentu a Rady (EÚ) č. 1151/2012 (2)

„QUESO DE LA SERENA“

EÚ č.: PDO-ES-2152 — 14.7.2016

CHOP ( X ) CHZO ( ) ZTŠ ( )

1. Skupina žiadateľov a oprávnený záujem

Regulačná rada pre chránené označenie pôvodu „Queso de la Serena“ Ctra. EX-104, s/n (Ints. Ferial de La Serena) 06420 Castuera (Badajoz) ESPAÑA Tel. +34 924772114 E-mail: info@quesoserena.com

Regulačná rada bola uznaná nariadením ministerstva poľnohospodárstva, rybárstva a potravín zo dňa 14. apríla 1993, ktorým sa ratifikuje nariadenie o chránenom označení pôvodu syru „Queso de la Serena“ a jeho regulačnej rade (Úradný štátny vestník č. 100 z 27.4.1993). Na účely článku 6 ods. 2 delegovaného nariadenia Komisie (EÚ) č. 664/2014 ide preto o tú istú skupinu, ktorá predložila pôvodnú žiadosť o registráciu názvu, na ktorý sa vzťahuje táto špecifikácia. V zákone č. 4/2010 z 28. apríla 2010 o regulačných radách pre chránené označenia pôvodu a zemepisné označenia kvality agropotravinárskych výrobkov v regióne Extremadura sa regulačné rady v súčasnosti vymedzujú ako orgány správy CHOP/CHZO, ktoré majú vlastný štatút právnickej osoby, finančnú nezávislosť a plnú moc prijímať opatrenia na napĺňanie svojich cieľov. Fungujú na základe demokratických zásad a zastupujú hospodárske a odvetvové záujmy týkajúce sa CHOP/CHZO s osobitným ohľadom na menšinové záujmy, keďže musia zastupovať každý záujem rovnocenne a na základe neziskovosti, ktorá je základným princípom ich práce. V zmysle článku 16 ods. 2 písm. g) zákona č. 4/2010 funkcie regulačnej rady zahŕňajú „navrhovanie zmien špecifikácie a účasť na všetkých postupoch začatých na tento účel“.

Túto žiadosť o nepodstatnú zmenu špecifikácie výrobku schválila Regulačná rada pre chránené označenie pôvodu výrobku „Queso de la Serena“ v súlade so svojou pridelenou úlohou a jej záujem je teda úplne oprávnený.

2. Členský štát alebo tretia krajina

Španielsko

3. Položky v špecifikácii, ktorých sa zmena týka

— ☒ Opis výrobku — ☐ Dôkaz o pôvode — ☐ Spôsob výroby — ☐ Súvislosť — ☐ Označovanie — ☒ Iné: Orgán inšpekcie a požiadavky vnútroštátneho práva

4. Typ zmeny (zmien)

— ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nie je potrebná zmena uverejneného jednotného dokumentu. — ☐ Zmena špecifikácie výrobku s registrovaným CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej je potrebná zmena uverejneného jednotného dokumentu. — ☒ Zmena špecifikácie výrobku s registrovanou CHOP alebo CHZO, ktorá sa považuje za nepodstatnú v zmysle článku 53 ods. 2 tretieho pododseku nariadenia (EÚ) č. 1151/2012 a v prípade ktorej nebol uverejnený jednotný dokument (alebo rovnocenný dokument). — ☐ Zmena špecifikácie registrovanej ZTŠ, ktorá sa považuje za nepodstatnú v zmysle článku 53 ods. 2 štvrtého pododseku nariadenia (EÚ) č. 1151/2012.

5. Zmena (zmeny)

5.1. Tento odsek v oddiele „B (Opis výrobku)“ špecifikácie bol zmenený v časti „fyzikálne vlastnosti syra po dozretí“: — Údaj „Priemer: 18 – 24 cm“ bol nahradený údajom „Priemer: 10 – 24 cm“. Navrhovaná zmena nemá žiadny vplyv na vlastnosti mlieka alebo vlastnosti zvierat, ktoré ho produkujú. Nezmenili sa ani fyzikálno-chemické vlastnosti samotného výrobku (zostávajú nezmenené s rovnakými prahmi, ako boli stanovené pôvodnej špecifikácii) a presne rovnaké zostávajú aj fyzikálne vlastnosti syra, ako je jeho „tvar“, „výška“, „hmotnosť“, „kôrka“, „syrová hmota“, „aróma a príchuť“. Jediná navrhovaná zmena sa týka nižšieho spodného prahu priemeru. Treba vziať do úvahy, že v čase prípravy pôvodnej špecifikácie (pred viac ako dvadsiatimi rokmi) neboli syry s hmotnosťou v nižšom povolenom rozsahu (750 – 2 000 g) bežné. V tom čase nebol dostatok technických znalostí o najnižších možných priemeroch syrov a navyše pri takomto tradičnom výrobnom procese je ťažké vyrábať presné rozmery syra. V každom prípade priemer syra nie je na rozdiel od jeho váhy zásadný pre určenie veľkosti výrobku. Pôvodný spis žiadosti týkajúci sa výrobku „Queso de la Serena“, t. j. zhrnutie, ako aj konsolidované znenie, preto v časti týkajúcej sa opisu výrobku zahŕňali len tento opis: „Plnotučný až extra plnotučný syr, vyzretý, v tvare kolesa, mäkký až polozrelý, s plochou prednou a zadnou stranou a vypuklou bočnou stranou, pevnou kôrkou a mäkkou až pevnou syrovou hmotou s hmotnosťou od 750 g do 2 kg.“ To znamená, že sa nezmenil žiadny prvok zhrnutia ani konsolidovanej verzie a že zmeny sa nedotkli žiadnych zásadných vlastností výrobku. Požiadavky týkajúce sa nepodstatných zmien v zmysle článku 53 ods. 2 písm. a) nariadenia Európskeho parlamentu a Rady (EÚ) č. 1151/2012 z 21. novembra 2012 o systémoch kvality pre poľnohospodárske výrobky a potraviny preto boli splnené.

5.2. S ohľadom na článok 7 ods. 1 písm. g) nariadenia (EÚ) č. 1151/2012 sa celý oddiel „G (Inšpekčný orgán)“ v špecifikácii nahradil údajmi o súčasnom inšpekčnom orgáne, ktorý je zodpovedný za overovanie súladu so špecifikáciou na základe článku 37 ods. 1 písm. b) nariadenia (EÚ) č. 1151/2012. Ide preto len o aktualizáciu tohto oddielu s cieľom uviesť údaje o verejnom certifikačnom orgáne, ktorému príslušný orgán pridelil úlohu overenia súladu so špecifikáciou CHOP „Queso de la Serena“ tak, ako sa uvádza v článku 39 nariadenia (EÚ) č. 1151/2012 a v hlave III kapitole III článku 59 zákona č. 6/2015 z 24. marca 2015 o poľnohospodárstve v regióne Extremadura. S navrhovanou zmenou bude znenie oddielu G takéto: „Názov: AGROCOLOR, S.L. Adresa: Ctra. de Ronda, n.o 11, Bajo. 04004 Almería (Španielsko). Tel. +34 950280380 E-mail: agrocolor@agrocolor.es“

5.3. V zmysle článku 7 ods. 1 nariadenia (EÚ) č. 1151/2012 je zbytočné zahrnúť oddiel „I (Vnútroštátne právne požiadavky)“, a tak bol celý tento oddiel zo špecifikácie vypustený.

6. Aktualizovaná špecifikácia výrobku (len pre CHOP a CHZO)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/DOP_Queso_Serena_Pliego_Condiciones.pdf

JEDNOTNÝ DOKUMENT

„QUESO DE LA SERENA“

EÚ č.: PDO-ES-02152 — 14.7.2016

CHOP ( X ) CHZO ( )

1. Názov

„Queso de la Serena“

2. Členský štát alebo tretia krajina

Španielsko

3. Opis poľnohospodárskeho výrobku alebo potraviny

3.1. Druh výrobku

Trieda 1.3. Syry

3.2. Opis výrobku, na ktorý sa vzťahuje názov uvedený v bode 1

„Queso de la Serena“ je mäkký až polotvrdý syr vyrobený z mlieka oviec plemena merino. Je to plnotučný až extra plnotučný syr, vyzretý, v tvare kolesa, s plochou prednou a zadnou stranou a vypuklými bočnými stranami, pevnou kôrkou a mäkkou až pevnou syrovou hmotou. Jeho hmotnosť sa pohybuje od 750 g do 2 kg, výška od 4 cm do 8 cm a priemer od 10 cm do 24 cm.

Fyzikálno-chemické vlastnosti výrobku sú tieto:

— tuk: najmenej 50 % v sušine,

— sušina: najmenej 50 %,

— pH: od 5,2 do 5,9,

— minimálny obsah bielkovín v sušine: najmenej 35 %.

3.3. Krmivo (len pri výrobkoch živočíšneho pôvodu) a suroviny (len pri spracovaných výrobkoch)

V tejto zemepisnej oblasti pastviny neoplývajú hojnosťou, ale sú vysokej kvality, vďaka čomu získava vyrábané mlieko svoje osobitné vlastnosti. V istých obdobiach roka ovce opúšťajú chov a odchádzajú sa pásť na strniská obilnín a niekedy aj na zvyškoch zavlažovaných plodín. Na základe platných pravidiel je v prípade potreby možné použitie krmiva, pričom existujú osobitné pravidlá získavania krmiva a surovín pre výrobky s chráneným označením pôvodu.

Mlieko, ktoré sa používa na výrobu syra „Queso de la Serena“, pochádza z fariem na chov oviec plemena merino nachádzajúcich sa vo výrobnej oblasti. Mlieko sa musí nadojiť od zdravých bahníc a musí ísť o prirodzene plnotučné mlieko, ktoré je čisté a bez akýchkoľvek nečistôt, mledziva a lekárskych konzervačných látok, ktoré by mohli mať škodlivý vplyv na výrobu, zrenie a uchovávanie syra alebo na jeho hygienické a sanitárne podmienky.

Analytické charakteristiky mlieka sú takéto:

— bielkoviny: najmenej 5 %,

— tuk: najmenej 7 %,

— celkový suchý extrakt: najmenej 18 %.

3.4. Špecifické kroky výroby, ktoré sa musia uskutočniť vo vymedzenej zemepisnej oblasti

Fázy výroby, ktoré sa musia uskutočniť v zemepisnej oblasti vymedzenej v bode 4 a sú tieto:

— výroba mlieka s vlastnosťami a pri podmienkach uvedených v bode 3.3 vrátane dojenia, chladenia, konzervovania, skladovania, zberu a prepravy mlieka,

— výroba syra vrátane zrážania mlieka, ktoré sa uskutočňuje pri teplote 25 °C až 32 °C a trvá od 50 do 75 minút (s využitím prírodného rastlinného koagulantu, ktorý sa získava zo sušených kvetov rastliny Cynara Cardunculu), krájania, tvarovania, solenia a zrenia.

3.5. Špecifické pravidlá krájania, strúhania, balenia atď. výrobku, na ktorý sa vzťahuje registrovaný názov

—

3.6. Špecifické pravidlá označovania výrobku, na ktorý sa vzťahuje registrovaný názov

Obchodné etikety každej registrovanej spoločnosti musí schváliť regulačná rada CHOP. Etikety musia obsahovať tento nápis: Denominación de Origen „Queso de La Serena“.

Výrobok uvedený na trh musí byť označený očíslovanou zadnou etiketou, ktorú vydáva regulačná rada CHOP a ktorá sa pripevňuje v továrni na výrobu syra takým spôsobom, aby nemohla byť opätovne použitá.

4. Stručné vymedzenie zemepisnej oblasti

Oblasť, v ktorej sa „Queso de la Serena“ spracúva, zreje a vyrába, zahŕňa týchto 21 obcí na úplnom juhovýchode provincie Badajoz: La Haba, Magacela, La Coronada, Campanario, Esparragosa de Lares, Valle de la Serena, Zalamea de la Serena, Higuera de la Serena, Quintana de la Serena, Malpartida de la Serena, Esparragosa de la Serena, Castuera, Cabeza del Buey, Santi-Spiritus, Risco, Garlitos, Peñalsordo, Zarzacapilla, Capilla, Monterrubio de la Serena a Benquerencia de la Serena.

5. Súvislosť so zemepisnou oblasťou

5.1. Historická súvislosť

Zmienky o syre „Queso de la Serena“ možno nájsť v niekoľkých literárnych prácach,

ako napríklad v knihe o oblasti La Serena Viaje a La Serena od autora Antonia Agúndez Fernándeza z roku 1791, ktorá vychádza z rukopisov sudcu Augustína Cubelsa a zahŕňa tento odkaz: „Syr z ovčieho mlieka v tejto oblasti je slávny pre svoju chuť a majstrovské spracovanie. Arroba spomínaného syra sa predáva za 60 reálov.“

V oblasti Cebeza del Buey sa v predpisoch zo 16. a 17. storočia objavujú zmienky o desiatkoch zo syra a o prvých plodoch, ktoré sa majú odovzdať farskému kostolu, pričom poľnohospodár musel miestnym farárom z farnosti odovzdať všetky syry vyrobené z prvej nadojenej várky mlieka určenej na výrobu syra.

5.2. Prírodné podmienky

a) Reliéf

V provincii Badajoz prevláda zvlnený terén a vo všeobecnosti ide o oblasť paroviny. Ide o oblasť vysokokvalitných pasienkov – na skeletových bridlicových a žulových pôdach na území s rozlohou približne 300 000 ha – na ktorej sa pasú ovce plemena merino, pričom rastlinná pastva je hlavným zdrojom energie pre ekosystém tohto regiónu a je zložená z rôznych druhov flóry (pozri oddiel o flóre). Priemerná nadmorská výška je 430 m.

b) Pôda

Pokiaľ ide o geologickú štruktúru, provincia Badajoz je paleozoická parovina s niekoľkými neskoršími depozitmi a vysokým množstvom vyvretých hornín.

Ide o plytké, stredne priepustné kambrické, silúrové a žulové pôdy, z ktorých na mnohých miestach vyčnieva podložie. Spád je mierny, topografia mierne zvlnená a orientácia južná. Pôdy sú vo všeobecnosti skeletové bridlicové a žulové, kyslé, s pH od 5 do 5,5 a s nízkym obsahom fosforu. Pokrytie stromami je nízke, miestami neexistuje, vďaka čomu má región odlesnený vzhľad.

c) Podnebie

Oblasť La Serena má stredomorské podnebie ovplyvnené Atlantickým oceánom s horúcimi suchými letami a miernymi, daždivými zimami. Zimy sú v tejto oblasti vo všeobecnosti mierne, hoci medzi 1. novembrom a 10. marcom býva obdobie mrazov. Letá sú horúce a suché, hlavnou črtou tejto oblasti je jej suchý, púštny charakter. Priemerný ročný úhrn zrážok je 498 mm.

d) Hydrografia

V oblasti La Serena tečú rieky Guadiana Menor a Zújar.

e) Flóra

Druhy rastlín v tejto oblasti zahŕňajú:

— Vulpia ciliata, Bromus mollis a Agrostis spp. z čeľade lipnicovité,

— Trifolium (T. arvense, T. campestre a T. glomeratum),

— Ornithopus compressus z čeľade bôbovité; Helianthemum, Erodium, Plantago, Carlina a Hypochaeris.

5.3. Výroba a systémy spracovania

a) Výroba

Ovčie plemeno merino je veľmi odolné a dobre prispôsobené drsnému podnebiu a terénu. Jeho hlavnou charakteristikou je produkcia vlny, ale vlastnosťami sa hodí aj na mäso a mlieko, vďaka čomu je plemeno dostatočne ziskové aj pri zohľadnení náročného životného prostredia, v ktorom žijú. Produkujú len malé množstvo mlieka, ktoré má však vysoký obsah bielkovín a tuku.

Ide o malé ovce, pričom samice majú hmotnosť od 40 kg do 45 kg a samce od 55 kg do 65 kg. Ich dlhé nohy sú dobre prispôsobené prekonávaniu veľkých vzdialeností pri hľadaní potravy (hoci v súčasnosti ovce opúšťajú farmy len v istých obdobiach roka, v minulosti sa vydávali na každoročnú migráciu). Plemeno má 85 % reprodukčnú úžitkovosť a 80 % mieru plodnosti. Zvyčajne rodí raz ročne, hoci často máva mláďatá trikrát za dva roky.

b) Spracovanie

Syr sa získava prostredníctvom enzymatického zrážania s použitím rastlinného koagulantu (Cynara cardunculus) zvyčajne pri teplote do 30 °C.

V dôsledku týchto dvoch faktorov, t. j. strednej teploty a použitia koagulantu s nízkou kapacitou zrážania, je potrebný dlhý čas zrážania, pričom syrenina je pomerne mäkká. V dôsledku toho nastáva vyššia proteolytická aktivita, vďaka čomu vzniká syr s menej konzistentnou štruktúrou.

Dvadsať dní po uložení do formy syr zvyčajne prechádza javom, ktorý sa nazýva „atortado“ a počas ktorého sa syrová hmota premení na tekutinu, a so syrmi preto treba narábať opatrne tak, aby sa neporušila kôrka a nevtiekla do syrovej hmoty.

5.4. Príčinná súvislosť medzi zemepisnou oblasťou a kvalitou a vlastnosťami výrobku

Po prvé, pastviny v oblasti La Serena pokrývajú takmer 300 000 ha a takmer úplne na nich chýbajú stromy, a tak im v raste nekonkurujú žiadne iné rastliny. To znamená, že pastviny získavajú takmer všetky živiny z pôdy a v dôsledku toho majú vysoké nutričné hodnoty, vďaka čomu sú vhodné na krmivo pre dobytok. Po druhé, ovce plemena merino, ktoré sú výborne prispôsobené extrémnemu podnebiu a reliéfu oblasti La Serena, produkujú malé množstvá mlieka, ide však o mlieko bohaté na tuk a bielkoviny.

Vďaka tejto stáročia pretrvávajúcej a nenahraditeľnej kombinácii je mlieko z oviec plemena merino, ktoré sa pasú na pastvinách v oblasti La Serena, ideálne na výrobu syra „Queso de la Serena“. Vďaka tomuto mlieku získava syr svoje osobitné a unikátne vlastnosti.

Odkaz na uverejnenie špecifikácie

(článok 6 ods. 1 druhý pododsek tohto nariadenia)

http://www.gobex.es/filescms/con03/uploaded_files/SectoresTematicos/Agroalimentario/Denominacionesdeorigen/DOP_Queso_Serena_Pliego_Condiciones.pdf

(1) Ú. v. EÚ L 179, 19.6.2014, s. 17.

(2) Ú. v. EÚ L 343, 14.12.2012, s. 1.